Babah

Babah ialah sebuah filem drama Malaysia tahun 2024 arahan Mohd Shah Faizul Ibrahim, diterbitkan oleh Nads Media Entertainment. Filem ini mengisahkan kasih sayang dan pengorbanan seorang ayah, Isyak, terhadap anak perempuannya, Maya, yang berjuang dengan Sindrom Guillain-Barré. Filem ini telah ditayangkan di pawagam seluruh Malaysia pada 5 Disember 2024.

Babah memenangi 6 dari 9 pencalonan di Festival Filem Malaysia ke-34 (termasuk Filem Terbaik).

 Sinopsis 
Babah menyoroti perjalanan hidup Isyak, seorang ayah yang mengabdikan dirinya untuk menjaga anak perempuan kesayangannya, Maya. Bagi Maya, Isyak adalah cinta pertama yang hadir dalam hidupnya sebagai pelindung dan penyayang, manakala bagi Isyak, Maya adalah puteri yang perlu dilindungi selamanya. Kisah ini menjadi lebih mendalam apabila Maya dewasa dan diuji dengan penyakit serius, lalu bergantung sepenuhnya kepada ayahnya. Melalui ujian getir, mereka berdua menghadapi harapan, ketabahan, dan pengorbanan tanpa batas.

Pelakon
thumb

Pelakon utama
 Qi Razali sebagai Isyak
 Sweet Qismina sebagai Maya
 Cristina Suzanne sebagai Hayati
 Adam Lee sebagai Ikmal
 Kis Aisha sebagai Maya (7 tahun)

Pelakon undangan
 Hazama
 Jesse Lim
 Cupcake Aisyah
 Melanie Tan
 Afiq Hamidon
 Arieff Yong
 Natasha Hudson
 Noh Salleh (kameo)

 Produksi 
thumb
Filem Babah berlatarbelakangkan beberapa era, bermula dari tahun 1990-an hingga 2020. Ini memerlukan pasukan produksi menyediakan pelbagai props dan reka bentuk set yang tepat bagi mencerminkan setiap era tersebut. Produksi filem ini turut menghadapi cabaran dalam memastikan setiap babak disampaikan dengan realisme dan emosi yang tulen.

 Latar belakang dan inspirasi 
Idea asal untuk Babah muncul setelah penerbit dan pencetus idea, Nadia Nadzri, menyaksikan klip video tular tentang seorang ayah membuat persembahan di majlis perkahwinan anak perempuannya. Melalui inspirasi itu, filem ini bertujuan untuk menggambarkan perasaan yang mendalam di antara ayah dan anak perempuan. Satu lagi klip viral mengenai seorang wanita yang berjuang dengan Sindrom Guillain-Barré turut memberi inspirasi, menambah elemen kesedaran sosial dalam filem ini.

 Pengarahan 
Mohd Shah Faizul Ibrahim menerima tawaran untuk mengarahkan Babah selepas membaca skripnya, yang disifatkan sebagai penuh dengan emosi peribadi dan dekat dengan realiti. Mohd Shah percaya bahawa konsep “cinema verité” yang diguna pakai – gaya penceritaan yang bersahaja dan realistik – membantu menyampaikan emosi mendalam yang digambarkan dalam filem ini.

 Tema 
Filem Babah mengangkat tema kasih sayang, pengorbanan, dan harapan. Ia menyoroti perasaan rindu yang mendalam – rindu seorang ayah terhadap masa-masa bersama anak perempuannya serta perasaan seorang anak perempuan yang mengingati kasih sayang ayahnya. Tema ini memberi impak emosi yang mendalam kepada penonton, terutama bagi mereka yang dapat mengaitkan dengan hubungan ayah-anak.

 Runut bunyi 
Filem ini turut menampilkan runut bunyi lagu Rahsia Tuhan oleh Noh Salleh dan "Lagu Cinta" oleh Panji Sakti dari Bandung, Indonesia yang menyumbang kepada pengalaman emosi yang ingin disampaikan melalui Babah. Penyanyi dan komposer, Noh Salleh, mendedahkan lagu Rahsia Tuhan yang menjadi runut bunyi filem Babah adalah lagunya yang paling memberi impak sepanjang 18 tahun dalam industri hiburan. 

Menurut Noh, ketika menciptakan lagu itu awal tahun 2024, dia turut berhadapan dugaan apabila diuji dengan perpisahan dan kehilangan dua orang anak. “Saya melalui macam-macam perkara terutama sebagai seorang bapa. Anak saya kena ambil dan dua orang anak saya meninggal. Semasa penerbit tawarkan (buat lagu) memang saya rasa macam ada persamaan jalan cerita filem ini. Ia sesuatu yang benar dan bukan lagu yang dibuat-buat dari kisah fiksyen. Ia sangat dekat dengan diri saya. 

“Sebenarnya, setahun lalu penerbit filem ini, Nadia, ada tawarkan untuk buat lagu. Namun beberapa kali saya tolak. Ini kerana saya sukar mendapatkan mood dan rasa ikhlas yang tepat. Saya tidak mahu ia hanya lagu yang dibuat kerana disuruh,” katanya.

Menurut Noh, Rahsia Tuhan telah menciptakan rekod baru untuknya sebagai penyanyi apabila lagu berkenaan bukan hanya tular, malah menyentuh hati pendengar daripada bangsa berbeza.

Keluaran dan Sambutan
Tayangan
Satu majlis gala perdana telah diadakan pada Ahad, 1 Disember 2024, empat hari sebelum tarikh tayangan rasmi di pawagam. Filem ini telah mengutip kutipan sebanyak RM 6 juta selepas sebulan tayangan.

Ulasan
Rata-rata ulasan filem ini ialah positif. Aidil Rusli dari The Malay Mail mengatakan filem ini ialah filem kecil yang beremosi.Chandini Del dari The Rakyat Post mengulas filem ini sebagai sebuah pengembaraan masa. Selven Raj dari Free Malaysia Today mengatakan filem ini wajar disaksikan di layar perak. Mohd Haikal Isa dari Kosmo memberi markah lapan per sepuluh.

Anugerah dan pencalonan
Babah membolot enam trofi termasuk Filem Terbaik pada Festival Filem Malaysia (FFM) Ke-34 yang disiarkan secara langsung TV2 dari Auditorium Seri Angkasa, Angkasapuri Kota Media.

Dengan kemenangan itu, penerbit filem Babah iaitu Nads Media Entertainment menerima Dana Kandungan Kreatif (DKD) bernilai RM1 juta dan trofi. Babah menewaskan empat finalis iaitu Blood Brothers: Bara Naga, Soloz: Game of Life; Takluk: Lahad Datu dan Reversi. 

Trofi Filem Terbaik disampaikan Menteri Komunikasi, Datuk Fahmi Fadzil kepada Penerbit Eksekutif Babah, Ainnur Rahela. FFM 34 bertemakan Karya Kreatif, Sinema Dinamik dikendalikan Datuk Afdlin Shauki dan Che Puan Sarimah Ibrahim. Sebanyak 41 filem cereka, 26 filem pendek dan 23 dokumentari diadili juri. Pemenang 27 kategori menerima wang tunai RM5,000 dan trofi manakala pemenang Anugerah Khas pula menerima RM10,000 dan trofi. 

Kemenangan Cristina Suzanne sebagai "Pelakon Paling Popular Asia" di Festival Filem Asia Kemboja Ketiga (CAFF) pada September 2025 menandakan kejayaan antarabangsa pertamanya. Beliau meraih anugerah itu menerusi filem Babah (2024), sekali gus mengiktiraf bakatnya di peringkat serantau dan mengharumkan nama industri perfileman Malaysia.

 Anugerah Kategori Penerima KeputusanFestival Filem Malaysia ke-34Filem Terbaik Wan Rafiq Fadzly, Nadia Mohd Nadzri, Ainnur RahelaPelakon Lelaki TerbaikQi RazaliPelakon Wanita TerbaikSweet QisminaPengarah HarapanMohd Shah FaizulCerita Asal TerbaikNadia NadzriLakon Layar TerbaikWan RafiqPelakon Pembantu Wanita TerbaikCristina SuzannePelakon Kanak-kanak TerbaikKis AishaPoster TerbaikAmar BaharudinCambodia Asian Film Festival (CAFF)Pelakon Paling Popular Asia (Kategori Asian Honours)Cristina Suzanne

 Rujukan 

 Pautan luar 



Kategori:Filem Malaysia tahun 2024
Kategori:Filem bahasa Melayu
Kategori:Filem arahan Mohd Shah Faizul
Kategori:Filem drama Malaysia